**Rîu înspre mare**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Linişitit în eternul său rost,

Priveghindu-şi albastra sa undă,

Curge rîul, din cei care-am fost,

Către cei ce azi vor să se-ascundă.

Valuri reci, spre-un hotar lunecînd,

Printre maluri, spre apa sărată,

Două frunze răzlețe plîngînd

După creanga de toamnă uscată.

Dacă rîul ar merge-napoi,

La izvorul ascuns într-un munte,

Am fi pietre din nou amîndoi,

Căutînd, prin muşchi verde, o punte.

Spală apa scînteie şi jar

Din povestea terestră şi veche,

Ud şi stins, fostul nostru amnar

Mai aprinde doar alge pereche.

Şi, tîrziu, poate-un țărm s-o ivi

Inutil, cu nisipuri bizare,

Ȋnsă noi mai departe-om pluti ‒

Valuri dulci răzbunate de sare.